Martin Henriksen (DF), 2007-03-30:
Jeg vil så starte med at takke regeringen for, at regeringen synes, at det synspunkt, som Dansk Folkeparti havde under forhandlingerne, med, at der skulle tilføres ressourcer til efteruddannelse af seminarielærere på lærerseminarierne og på pædagoguddannelserne, blev imødekommet, hvor der måske var andre partier, der ikke var så indstillet på, at det skulle imødekommes under forhandlingerne.
Men det var regeringen i hvert fald indstillet på sammen med Dansk Folkeparti at prioritere, og det er jo, fordi vi sætter lærergerningen højt hos de borgerlige partier og Dansk Folkeparti, og det synes jeg også er rimeligt nok.
Og så er der også de mange finanslovforhandlinger, vi har haft, hvor vi selvfølgelig har tilført flere ressourcer til folkeskolen og til uddannelsessektoren generelt.
Det synes jeg også er ganske udmærket.
De her professionshøjskoler får altså til opgave at udbyde og udvikle videregående uddannelser samt efter- og videreuddannelse, som skal veksle mellem praktik og teori.
Og meningen er, at de på et højt fagligt niveau og et internationalt niveau imødekommer behovet for kvalificeret arbejdskraft i den private sektor samt i den offentlige sektor.
De skal fungere som regionale vidensinstitutioner, der har et tæt og stærkt samspil med de forskellige interessenter, virksomheder, aftagere og de regionale vækstfora, og de skal også være i stand til at samarbejde med universiteterne og med de relevante forskningsmiljøer og gøre brug af de forskningsresultater, som er rundtomkring både i indland og i udland.
Vi synes også, det er vigtigt – og det var noget, som vi lagde vægt på fra Dansk Folkepartis side – at man også kigger på at sikre kvaliteten i grunduddannelserne.
For selv om vi selvfølgelig skal have fokus på efter- og videreuddannelse, er det selvfølgelig først og fremmest grunduddannelserne, man skal prioritere, i hvert fald efter Dansk Folkepartis overbevisning.
Vi var meget opmærksomme på, at det med de her uddannelsesudvalg, som kommer på uddannelserne, ikke bare bliver sådan, at man kan slå flere uddannelser sammen og de så kan have et fælles uddannelsesudvalg.
Vi har også lagt vægt på og har syntes, at det var helt afgørende for, at vi kunne gå med i det her, at professionshøjskolerne fik en klar forpligtelse til at sikre, at den regionale og den nationale uddannelsesdækning sikrer, at der også fortsat fremover vil være uddannelsestilbud i yderområderne i Danmark.
Det synes vi er helt afgørende, for vi skal selvfølgelig kigge på, at det faglige indhold i uddannelserne er på plads, men det er også vigtigt, at folk i yderområderne i det danske samfund har mulighed for at få en uddannelse forholdsvis tæt på, hvor de bor.
Vi synes, det er rigtig godt, at det er blevet skrevet både i den politiske aftale og også udmærket i lovforslaget, og også Fttm.072.fm Page 5267
Monday, August 20, 2007 11:33 AM
sådan at et flertal i et regionsråd kan gå ind og henstille til ministeren, hvis en bestyrelse vælger at nedlægge et uddannelsessted, at så kan ministeren i sidste instans gå ind og nedlægge veto.
Det er selvfølgelig godt, fordi så er det i sidste instans herinde i Folketinget og hos undervisningsministeren, at ansvaret ligger for at have en uddannelsesdækning i det danske samfund, der er rimelig.
Så får ingeniørhøjskolerne en undtagelsesregel, og det er, fordi der har været nogle ønsker fra ingeniørhøjskolerne om, at de godt vil have noget tid til at kvalitetsudvikle deres uddannelse og søge flere studerende til deres uddannelse, sådan at når de skal fusionere med en af de her professionshøjskoler, vil de have en volumen, de vil have noget vægt bag sig, og det synes vi er rimeligt.
Vi synes også, det er godt, at erhvervsakademierne og erhvervsskolerne får en proces for sig selv.
Derfor synes vi, det er udmærket, at de får en proces for sig selv, og så kan man diskutere, om de skal køre videre som selvstændige eller i form af partnerskabsaftaler med de her professionshøjskoler.
Men som udgangspunkt synes vi selvfølgelig, at det er et udmærket lovforslag, specielt at den uddannelsesmæssige og nationale og regionale dækning er kommet med.
Det har vi lagt stor vægt på i Dansk Folkeparti, så vi støtter lovforslaget.
Jamen det gør da bestemt indtryk, når man kan se, at der er en faldende søgning til læreruddannelsen, og der er jo mange forskellige bud på, hvad der gør, at der er sådan en faldende søgning.
Jeg har mine egne bud, og jeg er sikker på, at fru Margrethe Vestager også har sine bud på, hvad det er, der gør sig gældende.
Men selvfølgelig skal der da være de fornuftige og de rigtige økonomiske rammer til rådighed, og det var jo bl.a. derfor, at vi fra Dansk Folkepartis side under forhandlingerne syntes, at det var rigtig fornuftigt, hvis man gav nogle midler til efteruddannelse af underviserne på seminarierne, netop fordi der også kommer en ny læreruddannelse, sådan at de er i stand til at tage hånd om den udfordring, som den nye læreruddannelse giver, og også sådan, at vi rent faktisk viser, at vi politisk og økonomisk synes godt om læreruddannelsen.